O trojitej náprave stvorenstva...

Už sme povedali, že Adamov hriech spôsobil strašnú katastrofu v celom stvorenom svete. Srdce Boha – Lásky bolo odmietnuté, ranené sklamaním a smútkom – a peklo jasalo pre víťazstvo nad človekom a ďalšou urážkou Boha. Zloba sa rozmnožila. Harmónia krásne stvoreného a vyladeného sveta, plného dobra a krásy bola rozbitá, rozsypala sa. Do stvorenia bola zasiata veľmi agresívna burina „vzbura“. A rýchlo sa množila.

Človek sa vzbúril proti Bohu a stvorený svet, dovtedy podriadený človeku, sa vzbúril proti nemu. Následky tejto vzbury prírody vidíme a cítime dodnes – pekne ich vyjadrujú Murphyho zákony. „Ak sa niečo môže pokaziť, pokazí sa to. Ak sa niečo urobí tak dobre, aby sa to nemohlo pokaziť, aj tak sa to pokazí.“ Denne zisťujeme svoju slabosť voči svetu. V najnevhodnejších momentoch sa potkýname, veci nám padajú z rúk, sklo i kov praskajú práve, keď by nemali... Prudký dážď sa spustí práve keď sme nevzali dáždnik...

Ale toto sú len drobnosti. Sem patria aj zemetrasenia, tsunami, výbuchy sopiek... a to všetko sú ešte maličkosti. Najhoršiu škodu spôsobil hriech na duši človeka a ľudstva. Človek stratil priateľstvo Božie, milosť posväcujúcu... Bohu vďaka, že Pán sa nemení a teda Božiu lásku stratiť nemohol. Len medziľudská láska vychladla. Z toho vznikli potom krivdy a nespravodlivosti, útlak, vykorisťovanie, otroctvo, vzbury a vojny, totalitné režimy, prenasledovanie a vraždy všelijakého druhu. Pán videl tieto následky a hneď od začiatku ich liečil, aby nás zachránil.

Pozrime sa, ako pôsobil hriech na Adama a Evu. Zistili, že sú nahí, zošili si figové listy a urobili sukničky. Keď potom počuli, že Pán sa prechádza v raji, ukryli sa do kríkov... Prvým následkom hriechu, ktorý sa prejavil na človeku, bolo zhlúpnutie. Strata rozumu, či múdrosti. Chce sa skryť pred Všadeprítomným, figovými listami sa zahaliť pred Vševidiacim... Ešte aj tento moment bol božia ponuka... Ktovie, ako by išli ľudské dejiny ďalej, keby Adam bol bežal Bohu v ústrety, vrhol sa pred Ním na kolená a odprosil... Ale nie. On osprostel. Ani si nepriznal vinu. Vyhováral sa... to nie ja, to ona! A Eva? To nie ja, to had! A božie srdce plakalo, lebo sa nedalo odpustiť. Ale láska zachraňuje, aj keď je ranená. Bolo treba reparovať stvorenie na troch rovinách: **hmotnej, duchovnej a duševnej**. Pán hneď prisľúbi nápravu duchovnú, tam išlo o najväčšiu ranu, ale len jedinú – stratu milosti sľúbi opraviť vykúpením: *nepriateľstvo ustanovujem medzi tebou (hadom, diablom) a ženou, medzi tvojim potomstvom a jej potomstvom a ono ti rozšliape hlavu*! Človek mal aspoň nádej, prisľúbenie – aby ho nezabila beznádej. (Aj dnes mnohí trpia beznádej – depresie. Prečo? Lebo neveria Bohu, neveria v Lásku! A táto nevera je smrteľná! Koľko depkárov spácha samovraždu!)

Takisto smrteľná bola zmena vonkajších podmienok, vzbura prírody. Človek by s fajnovým rajským telom nebol prežil. Tu išlo o milióny rán, ale malých. Preto Pán hneď riešil tento problém: ...vzal im sukničky, urobil im kožený odev a sám im ho obliekol. (Veľmi dôležité to „sám im ho obliekol“ – to by samy nedokázali. Ešte raz v Písme je to „sám“ – Pán sám zavrel za Noemom dvere na korábe! A nepretekali, vydržali potopu a keď archa pristala, Noe ich hladko otvoril.) Čo to bolo, ten kožený odev, to nevieme. Môžem si domýšľať, že nejaké telo pitekantropa... Ale pomohlo prežiť v drsných podmienkach prírody, ktorá sa už nesnažila byť človeku príjemná.

A tretia rovina duševná bola tiež rozbitá. Strata rozumu, nepozornosť, zábudlivosť, nedôslednosť, nepravdivosť, falošnosť, nevernosť, nespoľahlivosť... Psychózy a iné pošuky – to všetko je následok hriechu. Tieto liečil Pán najprv učením – skrze Zákon, Mojžiša a prorokov – a nakoniec skrze Syna. Ale vytvoriť Jednotu učenie nie je schopné, dá len dielce. Zjednotiť musí Duch! Preto Pán posiela Ducha Svätého a dáva nám Jeho dary. A o týchto – a ich pôsobení tu hovoríme a prosíme, aby sa v nás rozvinuli. To je hlavná náplň tých DC. Nech je tak, Amen!